Hero con Alír

**Hero con Alír** Hegyhon rövid életű koronahercege volt a VII. Birodalmi Évben.

A legprominensebb hegyhoni uralkodóház, a con Alír család második tagja, ki trónra lépett az országban, de koronázását már nem élhette meg.

Hero a Torremor ellen vívott Lidércháború tombolásának közepén, az ország legturbulensebb időszakainak egyikében szerezte, majd három nap elteltével vesztette el a hegyhoni trónt, tovább szaporítva ezzel a Lidércháború végtelen áldozatainak számát.

## Élete a trónralépés előtt

Hero con Alír I. Enderzen király uralkodása alatt érkezett az országba, szeretőjével, Chery-vel. Az ifjú és bohém nemest aligha érdekelték a Fejedelem Földjét megrázó, egymást követő hadjáratok, világát az italozás, mulatozás jelentette. A Termesz, Hegyhon elsőszámú hetilapja így ír:

> *"Már megérkezésükkor látszott rajtuk, hogy mások, mint mi... Furcsa magatartásukkal, italozó életmódjukkal megzavarták az országlásokat, étkezéseket és tiszteletlenül beszéltek a királlyal.”*
>
>

I. Enderzen tragikus halálát követően az ifjú nemes lehetőséget látott arra, hogy hírnevet szerezhessen magának, és kiérdemelje helyét a leghíresebb con Alírok között. Indult a királyválasztáson, és a nép, meghallván hangzatos választási igéreteit, bizalmat is szavazott neki. Tovább idézve a korábbi Termesz-cikkből:

> “*Enderzen halála után mindkettőjük élete megváltozott: Herot királlyá választották, és ezzel kettejük harmonikus kapcsolatának vége szakadt."*
>
>

Hero fő választási ígérete az volt, hogy a Lidércgyűrűt megszerzi és elpusztítja, ezzel véget vetve a Lidércháborúnak. Uralkodásának harmadik napján hadüzenetet küldött Torremornak a Kopjamezőre, és másnap hajnalban csatába vezette seregét.

## Egy sikertelen hadjárat

Hero és haditanácsa cselhez folyamodott. A koronaherceg nem a fővárosban éjszakáztatta hadseregét, hanem a nap leszállta után, Mirendont messziről elkerülve a hegyen át elmeneteltek a Nagy Rögbirétre. A katonák és a király a Rögbirét vizes füvén töltötték az éjszakát. Tervük az volt, hogy hajnal hasadtával a torremori fővárost ilyen módon kikerülve folytatják az utat a Vadon mélyén fekvő Kopjamezőre, ezáltal megakadályozva, hogy a rettegett torremori varázslók csapdát állíthassanak nekik az odavezető úton. Ám sajnos a hegyhoni sereg lelkileg még nem állt készen egy ilyen szintű hadicselre és Hero hadászati tapasztalatai nem voltak elég kielégítőek. A torremoriak még napfelkelte előtt megelőzték a hegyhoniakat, és egy pontosan olyan csapdát állítottak nekik, amilyent Hero minden igyekezetével ki akart kerülni.

Kora hajnalban a Kopjamező fele vonulva az Ormon a torremori varázslók rajtaütöttek Hero con Alíron, és a támadásban nagyszámú katonája mellett a koronaherceg is életét vesztette. A vezető nélkül maradt hadak szétszéledtek a Vadonban, ahol könnyű prédát jelentettek a rájuk leselkedő torremoriaknak. Ahogy az Menon történetéből kiderül, egy maréknyi hegyhoni túlélő megpróbált újrarendeződni, hogy viszonozzák a csapást a hazafele tartó torremoriaknak. Ők a Bányánál álltak lest, de támadásuk elhamarkodottra sikerült, így jelentős veszteségeket ők sem tudtak okozni ellenségeiken.

Hero halálhíre napokkal később eljutott testvéréhez, Borodenhez, ki azonnal felkerekedett, hogy bosszút álljon fívéréért, és megújult erővel folytassa a Lidércháborút